Engin sýktur fiskur var í eldiskví Laxa í Reyðarfirði þar sem gat fannst í gær. Gatið var lítið en net voru strax lögð út til að fanga strokufiska ef einhverjir væru.
Fulltrúar Fiskistofu vitja nú í hádeginu neta sem lögð voru út í Reyðarfirði eftir að gat fannst á eldiskví Laxa í gær. Sjúkdómurinn blóðþorri hafði greinst í eldi fyrirtækisins en ekki á eldisstöðinni þar sem gatið kom á kvína.
Samkvæmt upplýsingum frá Löxum er eldisstöðin í 12 kílómetra fjarlægð frá kvíum þar sem sjúkdómurinn greindist og var öllum fiski þar slátrað þegar hann kom upp fyrir áramót. Engin sýktur fiskur var því í kvínni sem rofnaði. Gatið var á um 7 metra dýpi, hálfs metra langt og 15 sentimetra breitt. Það uppgötvaðist við reglubundið eftirlit en kafari skoðar kvíaveggina einu sinni í mánuði. Jens Garðar Helgason, framkvæmdastjóri Laxa, segir að þess utan séu kvíarnar skoðaðar oftar í gegnum myndavél á þvottadróna sem sér um að hreinsa gróður af kvíanótinni. Líklegt sé að gatið hafi komið vegna óeðlilegs álags á kvína. Því hafi verið rumpað saman klukkutíma eftir að það uppgötvaðist í gær og net lögð út samkvæmt áætlun um föngun strokufisks. Fyrirtækið útiloki ekki að fiskur hafi sloppið en þyki það ólíklegt vegna þess hve gatið var lítið og á 7 metra dýpi. Reynslan sýni að þegar fiskur sleppur hangi hann við kvíarnar þar sem hann er vanur að fá að éta.
Enginn sýktur fiskur var í eldiskví Laxa í Reyðarfirði þar sem gat fannst í gær. Net voru strax lögð út til að fanga strokufiska ef einhverjir væru. 